KIRJALLINEN KYSYMYS E-0635/01 esittäjä(t): Ioannis Souladakis (PSE) neuvostolle. Apu Armenialle.



Virallinen lehti nro 340 E , 04/12/2001 s. 0055 - 0056



KIRJALLINEN KYSYMYS E-0635/01 esittäjä(t): Ioannis Souladakis (PSE) neuvostolle (8. maaliskuuta 2001) Aihe: Apu Armenialle Washington Postissa julkaistujen, amerikkalaista apua Armenialle koskevien tietojen mukaan viime vuoden aikana tälle maalle annettu apu ylti 42 Iso-Britannian puntaan henkeä kohden, summa, joka on korkeimpia amerikkalaisia avustussummia kolmansille maille. Armenialle annetulle avulle on tyypillistä suuri moninaisuus: sillä on jälleenrakennettu asuntoja, tuettu rakennusten suojaamista maanjäristyksiä vastaan, koulurakennusten saneerausta, kastelujärjestelmien rakentamista jne. Koska Taka-Kaukasian maat ovat Euroopan unionin tärkeälle sijalle asettamia maita, voiko neuvosto kertoa: 1. Luokitteleeko se Armenian Euroopan unionin ulkoisen avun piiriin kuuluviin maihin? 2. Minkä suuruisia määrärahoja se ehdottaa myönnettävän tälle maalle? 3. Mitä aloja se suunnittelee tämän avun kattavan? Vastaus (13. heinäkuuta 2001) Armenia saa huomattavaa apua monilta kansainvälisiltä avunantajajärjestöiltä. Yhdysvallat on suurin avunantaja: vuonna 1999 USAIDin avustusbudjetti oli 90 miljoonaa Yhdysvaltojen dollaria pääasiallisesti työpaikkojen luomiseen kohdistettuna. Tacis (EU:n ohjelma) on yksi suurimmista teknisen avun antajista EU:n jäsenvaltioiden ja YK:n järjestöjen lisäksi. Armenia on myös saanut huomattavaa kansainvälistä apua eri muodoissa ulkomailla asuvilta armenialaisilta. Vuosina 1996-2000 yhteisön apuohjelma oli yhteensä 129 miljoonaa euroa (joista käytettiin 83 miljoonaa euroa). Nykyisessä Tacis-toimintaohjelmassa keskitytään seuraaviin painopistealoihin: - Institutionaalisen, lainsäädännöllisen ja hallinnollisen uudistuksen tukeminen. Tällä alalla on yksilöity seuraavat hankkeet: - Jatketaan tukea EU:n ja Armenian väliselle toimintapoliittiselle ja oikeudelliselle neuvontakeskukselle (AEPLAC) Armenian kansainvälisten sitoumusten moitteettoman täytäntöönpanon varmistamiseksi. - Tuetaan Armenian tasavallan kansanedustuslaitosta, jotta vahvistettaisiin sen valmiuksia tehdä tehokasta lainsäädäntötyötä. Eräs tämän alan hanke on luottotakuurahastoa koskevien periaatteiden vahvistaminen ja pienyritysten auttaminen niiden tarvitsemien laitteiden yksilöinnissä ja ostoissa. - Infrastruktuuriverkon kehittäminen Tällä alalla toiminta keskittyy energiasektorille. Vaihtoehtoisia paikallisia energianlähteitä kehitetään, jotta Medzamorin ydinvoimala voitaisiin sulkea; yhdellä hankkeella vahvistetaan vesivoima-alaa kunnostamalla valitut vesivoimalat ja tekemällä uutta vesivoimalaa koskevat kannattavuustutkimukset. Lisäksi Armenia on mukana pienhankeohjelmissa (Tempus - toimintapoliittinen ja oikeudellinen neuvonta - tilasto-ohjelma - instituutioiden kehittämistä koskeva kumppanuusohjelma). Muut Armeniaa hyödyttävät yhteisön rahoittamat ohjelmat rahoitetaan erikseen valtioiden välisten ohjelmien kautta (kuten Traceca ja Inogate). Lopuksi mainittakoon, että vuonna 1998 EU antoi Armenialle poikkeuksellista rahoitustukea 28 miljoonaa ecua kertanostolainana ja enintään 30 miljoonaa ecua avustuksena, jota maksetaan vuosittaisina erinä vuodesta 1998 vuoteen 2002.